Barna sörös bakonyi pulykaragu - 4 Március 2017 - György Béla Honlapja
Kedd, 2019-08-20, 03:50:52
Belföld [4017]
Gasztro | Recept [2116]
Tudomány | Technika [1192]
Világ [2188]
Nyitólap » 2017 » Március » 4 » Barna sörös bakonyi pulykaragu
Barna sörös bakonyi pulykaragu
Forrás: Pesti Bulvár | Varga Glória | 2017.03.03.
Az őszintét megvallva teljesen távol áll tőlem ez a ragus téma, valahogy leragadtam a chilis bab, pörkölt, curry-s csirke triójának bűvkörében, és már egy ideje tervezgetem, hogy revízió alá veszem a receptáram ezen meg-megkopott, poros felét is. Hiszen érkezik a tavasz, és vele együtt nemcsak a tavaszi nagytakarítás időszaka, hanem a zöldségek konyhánkba való visszatértének üdvös időszaka is (Végre, végre!), amely szempont ugye a raguk szempontjából sem utolsó. Minderre tekintettel vettem egy mély levegőt, meg egy kis maradék barna sört a pénteki házibuli romhalmazai közül és olyan hét ágra szóló bakonyi pulykaragut rittyentettem össze, hogy csak na. Döbbentek állok a történtek előtt, hogy miért is vártam idáig… – írja a Non Plus Ultra Gastroblog szerzője.
50 dkg kockázott pulykacomb
4-5 szelet Fekete-erdő sonka
1 bögre árpagyöngy (gersli)
Fűszerek: só, bors, piros fűszerpaprika, majoránna, borókabogyó, babérlevél
Egy magasabb falú serpenyőben pirítsunk le egy marék összekockázott sonkát, használjunk bátran plusz zsiradékot, ha szükséges. Ha kész, szedjük ki a ropogósra sült sonkát, a még ki nem hűlt helyét adjuk át az összevágott vöröshagymának, amit aztán üvegesre pirítunk. Jöhet a piros paprika, a pipi husa, a só, a bors, a babér, 3 szem borókabogyó – így szép sorjában -, majd az egészet felöntjük azzal a jóképű, komisz kis barnával. Amikor a sört választjuk, nem baj, ha minél testesebb barnában gondolkodunk, ez a kellemesen karamellás, kávés ízvilág ugyanis istenien fog passzolni a füstölt sonkás alapunkhoz. A pulykát kifehéredésig főzzük, majd hozzáadunk még 3 evőkanál paradicsompürét, a felszeletelt gombát és egy teáskanál majoránnát. Innentől számítva még egy olyan 10 percet adunk neki a tűzhelyen, nem többet. Nem titkolt cél, hogy a gomba kissé ress maradjon. Az egész kreálmányt hagyjuk kicsit kihűlni, míg előkészítjük a habarást. Ehhez egy kis doboz tejfölre lesz szükségünk és egy evőkanál lisztre, amit csomó mentesre keverünk egy tálkában. Erre merünk rá egy pár kanál lét a raguból, alaposan elkeverjük benne. Majd a már ilyen módon hígított tejfölös habarást szépen lassan, kevergetés mellett beleöntjük a pulykaraguba.
A köret kiválasztását akár rátok is bízhatnám, hiszen a rizstől elkezdve a tésztáig megannyi dolog dukálhat hozzá. De nem! A gersli, ismertebb nevén árpagyöngy amellett, hogy fogyasztása számos kedvező élettani hatással rendelkezik, kiváló, praktikus köret alapanyag ragus ételekhez, ugyanis – például a tésztával ellentétben – nem szívja el a szaftot a főételből. Az elkészítése is pofonegyszerű: egy bögre gerslihez nagyjából másfélszer annyi vizet kell adni és egy csipet sót. Addig főzzük, míg az árpaszemek elkezdenek kissé megnyílni. Tapasztalatom alapján ez olyan 25-30 perc főzést vesz igénybe, majd további 10-15 percre fedjük le, hogy a gőzben tovább puhulhasson. Tálaláskor szórjuk rá a pirított sonkát, de használhatunk plusz tejfölt és metélőhagymát is.
Kategória: Gasztro | Recept | Megtekintések száma: 210 | Hozzáadta: georgio | Tag-ek(kulcsszavak): ragu, recept, Barna, étel, bakonyi, pulykaragu, receptek, pulyka, sörös, ételek | Helyezés: 0.0/0